Hrvatski radijski festival - Wikipedija

# Hrvatski radijski festival

### Izvor: Wikipedija

## [uredi] Kratka povijest

Hrvatski radijski festival „drugačiji“ je od ostalih festivala po mnogočemu. Uz sudjelovanje najjačih imena hrvatske glazbene scene, izuzetnu medijsku pozornost, najveći ocjenjivački sud, desetke tisuća gledatelja ispred festivalske pozornice, posebno se ponosi atributom – pošten. Slušatelji i glazbene redakcije više od stotinu radijskih postaja najmjerodavniji su žiri i njihove ocjene u proteklih osam godina pokazale su se sigurnim izborom najboljih.

Krenuli smo skromno 1997. u Vodicama u organizaciji Hrvatske udruge radija i novina i Vodičanke. Na prvom festivalu sudjelovalo je 30 izvođača, a apsolutni pobjednik bila je Nina Badrić sa skladbom „Budi tu“, a festivalska pozornica bio je brod usidren na vodičkoj rivi. Drugi radijski festival okupio je 52 izvođača. Završni koncert održan je na Gradskom trgu u Vodicama, a Grand prix festivala osvojio je Sandi Cenov s još uvijek popularnom skladbom „Sunce moje to si ti“. Prva dva Radijska festivala prenosile su lokalne televizijske kuće.

1999. na trećem Festivalu nastupilo je 35 izvođača, a među njima i Tony Cetinski, Vlado Kalember, Goran Karan, Boris Novković, Sandi Cenov s Ivom Majoli, Thompson, Škoro, i druga najjača imena. Žiri slušatelja najboljom je proglasio skladbu „Noćas se rastaju prijatelji“ i izvođača Alena Nižetića, a glazbeni urednici Borisa Novkovića sa skladbom „Branim se“. Alen Nižetić osvojio je i Grand prix Festivala. Treći radijski festival prvi puta prenosi Hrvatska radio televizija, koja je ocjenila da je HRF jedan od četiri-pet festivala koji zadovoljavaju kriterije izravnog prijenosa. Od trećeg Radijskog festivala formirala se i gotovo stalna producentska ekipa koja je obuhvatila autoritete kao što su Ivica Propadalo, Krešo Dolenčić, Braco Radović, Marina Marinović, koji svako u svom području daju maksimum i rezultati su glamuroznost i televizičnost završnih koncerata.

Festival 2000. ostaje zapamćen po apsolutnoj pobjedi Ivane Banfić i Dina Merlina sa skladbom „Godinama“. Na festivalu je sudjelovalo 52 izvođača, a po prvi puta Festivalu su prisustvovali i gosti iz Jugoistočne europe. Tu se začela ideja o širenju televizijskog auditorija izvan granica Hrvatske. Mediji u Hrvatskoj i susjednim zemljama posvetili su praćenju Radijskog festivala sjajnu podršku, pa smo zabilježili više od 300 novinskih napisa, a tijek realizacije Festivala pratile su sve radio postaje u Hrvatskoj, BiH i Sloveniji. HTV je u osam nastavaka u glazbenim emisijama predstavio sve finaliste 4.HRF-a.

U želji da svaki Radijski festival bude drugačiji, atraktivniji – poseban na svoj način, 5. Radijski festival prezentirao je čak 90 novih skladbi, a finalisti u dvije kategorije nastupili su u dvije završne večeri na festivalskoj pozornici u Vodicama. Prvi smo puta zasebno predstavili mlade snage, iz kojeg projekta se u narednim godinama razvio „podfestival“ Oni dolaze. 5. HRF izravno su prenosile Nova TV, RTV Bosne i Hercegovine, TV Crne Gore, Pink TV i Sitel, pa je tako ovaj festival ostao zabilježen kao prvi međunarodno praćen festival, sa oko 5.000.000 gledatelja pred malim ekranima. Sve nagrade 5. HRF-a pripale su grupi Colonia i skladbi „Za tvoje snene oči“.

2002. godinu pamtit ćemo po seljenju Festivala u Solaris u Šibenik. Organizaciju Festivala potpisuju HURIN, Radijski festival, Radio Croatia i Hotelsko naselje Solaris. Tehnički uvjeti na plažama hotela pokazali su se idealnima za najveći festivalski stage, sjajne evente i danju i noću, te brojna događanja za prisutnu publiku. Zabilježeno je gotovo 15.000 posjetitelja na završnom koncertu, a izravni prijenos uz HTV i TV kuće susjednih zemalja pratilo je gotovo 9.000.000 gledatelja. Na 6. HRF-u sudjelovalo je 40 izvođača, na završnom koncertu nastupilo je 20 finalista, a po drugi put sve nagrade pripale su grupi Colonija i skladbi „Oduzimaš mi dah“. Projekt Oni dolaze, kao dio HRF-a okupio je dvadesetak mladih, uglavnom nepoznatih izvođača. Među njima tu su prva iskustva sticali Vanda Vinter, Tiho Orlić, Igor Ivanović, pa s ponosom možemo reći da je ovaj podprojekt Festivala jedan od kvalitetnih rasadnika novih imena hrvatske glazbene scene.

2003. ponovno smo na plažama Solarisa. Hrvatski radijski festival definitivno se afirmirao kao najveća glazbena manifestacija koju mediji cijene i s pažnjom prate, na kojoj izvođači i autori posebno rado sudjeluju, publika naprosto upija živu svirku na festivalskoj pozornici, a partneri Festivala ocjenjuju kao izrazito povoljan marketinški projekt.

44 izvođača tijekom dva mjeseca osvajali su glasove radijskih slušatelja, a njih 22 finalista nastupili su na finalnoj večeri. Zapaljenu atmosferu u gledalištu televizijske kamere prenijele su u domove višemilijunskog auditorija u izravnom prijenosu HTV-a i 6 TV kuća iz susjednih zemalja.

Grand Prix 7. HRF-a pripao je grupi Colonia za pjesmu „C' est la vie“. Najviše glasova žirija slušatelja osvojili su Baruni sa hitom „Ljubav nos i tvoje ime“, a glazbeni urednici najboljim su proglasili Tonija Cetinskog i budući veliki hit „Blago onom tko te ima“. Model Radijskog festivala prvi su preuzeli slovenski mediji i pokrenuli 1. SRF, a godinu dana kasnije po našem modelu kreće i radijski festival u Srbiji.

8. Hrvatski radijski festival realizirali s istom producentskom ekipom, a proširenje festivalskih događanja na dva pred koncerta održana tijekom svibnja u Rijeci i Požegi omogućilo je da više od 30.000 gledatelja uživa u nastupima svojih najomiljenijih pjevača. Na svakom od ta dva koncerta nastupilo je po 12 finalista, a svih 24 na festivalskoj pozornici u Solarisu, uz sjajne scenske, zvučne i svjetlosne efekte ostvarili su nezaboravan koncert. U izravnom prijenosu na HTV, Pink TV SiCG i Pink TV BiH, te Sitel i Net TV iz Slovenije, više od 10.000.000 gledatelja sudjelovali su istovremeno u glazbenim užicima. Na Festivalui je sudjelovalo 60 novih skladbi u izvedbi 60 izvođača, a prema glasovanju slušatelja i glazbenih urednika 104 radio postaje njih 20 ušlo je u finalna natjecanja. O četiri finalista konačnu je odluku donio direktor festivala. Na pobjednički podij popeli su se Tony Cetinski i Dražen Zečić s nagradama slušatelja i glazbenih redakcija, dok je Ivana Banfić osvojila Grand Prix Festivala.

Tijekom godina, Hrvatski radijski festival postao je u pravom smislu riječi tvornica hitova. Prema službenim podacima o prvih dvadeset najizvođenijih skladbi na radio postajama slijedi:

- 2000. - 3 skladbe s HRF-a, 6 skladbi s Melodija hrvatskog Jadrana, 3 skladbe s Dore
- 2001. - 7 skladbi s HRF-a, 6 skladbi s Dore, 1 skladba s Melodija hrvatskog Jadrana i 1 sa Splitskog festivala
- 2002. - 11 skladbi s HRF-a, 2 skladbe sa Dore, 1 skladba s Melodija hrvatskog Jadrana
- 2003. - 10 skladbi s HRF-a, 4 skladbe sa Dore
- 2004. * 13 skladbi s HRF-a, 2 skladbe sa Dore, 1 skladba sa Zadarfesta

Dobavljeno iz "http://hr.wikipedia.org../../../h/r/v/Hrvatski_radijski_festival.html"

Kategorije: Hrvatska glazba | Hrvatske manifestacije | Festivali

##### Views

- Članak
- Razgovor
- Trenutna inačica

##### Traži